Hugað verði vel að minjastöðum í Borgarbyggð Sigríður Björk Jónsdóttir , sem sæti á í sveitarstjórn Borgarbyggðar , telur að huga verði vel að minjastöðum í sveitarfélaginu og ígrunda vel allar stórframkvæmdir og skipulagsgerð í nálægð við slíka staði . Þetta kom fram á fundi sveitarstjórnar þegar rætt var um frágang á lóðum í iðnaðarhverfum . Í bókun sem Sigríður Björk lagði fram er meðal annars nefnt svæðið í kringum Borg á Mýrum . „ Styrkur og aðdráttarafl sveitarfélagsins felst ekki síst í þeim merka sagnaarfi sem tengist Snorra Sturlusyni , Egilssögu og merkum minjum sem finnast í sveitarfélaginu . Það er skylda og hagur okkar allra að standa vörð um þennan arf . Öflugt og fjölbreytt atvinnulíf er einnig forsenda blómlegrar byggðar og er jákvætt að horfa til þeirrar uppbyggingar sem orðið hefur í atvinnustarfsemi á svæðinu undanfarin ár . Þó skyldi ávallt leita leiða til að samræma þetta tvennt með hag atvinnulífs , sögu og menningar alls sveitarfélagsins í huga , ” segir orðrétt í bókuninni .